Diari Oficial de la Generalitat Valenciana


Sumari del DOGV 9453, del 20-10-2022 (2022/8895)

RESOLUCIÓ de 5 de juliol de 2022, del director general de Qualitat i Educació Ambiental, per la qual es formula la declaració d'impacte ambiental del Projecte de subestació transformadora (ST) 132/20 kV Alcalatén; i línia de L/132 kV doble circuit (DC) ST Alcalatén-ST Corral del Cuervo, dels termes municipals de l'Alcora i Onda (Castelló). Expedient: (1656463) 121/2768-QAA.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9453

Data del DOGV
:   20-10-2022

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2022/8895


Data del document
:   05-07-2022

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ de 5 de juliol de 2022, del director general de Qualitat i Educació Ambiental, per la qual es formula la declaració d'impacte ambiental del Projecte de subestació transformadora (ST) 132/20 kV Alcalatén; i línia de L/132 kV doble circuit (DC) ST Alcalatén-ST Corral del Cuervo, dels termes municipals de l'Alcora i Onda (Castelló). Expedient: (1656463) 121/1603-TND. [2022/8895]  
  
  
«Declaració d'impacte ambiental  
Expedient: (1656463) 121/8149-XWK.  
Títol: Subestació transformadora (ST) 132/20 kV Alcalatén i línia de L/132 kV doble circuit (DC) ST Alcalatén-ST Corral del Cuervo.  
  
Promotor: i-DE Redes Eléctricas Inteligentes, SAU.  
Òrgan substantiu: Direcció Territorial d'Indústria Energia i Mines de Castelló.  
Referència de l'òrgan substantiu: ATASCT/2018/47/12 i ATLINE/2018/143/12.  
Localització: termes municipals de l'Alcora i Onda (Castelló).  
  
Antecedents i descripció del projecte  
Actualment, el municipi de l'Alcora està alimentat per l'ST l'Alcora 66/20 kV. Davant la necessitat de cobrir el creixement previst en el Pla general d'ordenació urbana de l'Alcora i per evitar les sobrecàrregues que poden produir-se per la cogeneració de gas, associada a la indústria taulellera de la zona, sorgeix la necessitat de reforçar el sistema mitjançant una nova subestació transformadora de 132/20 kV, que es denominarà ST Alcalatén. Per a l'alimentació en 132 kV de la nova ST Alcalatén, es requereix la construcció d'un doble circuit de 132 kV des de l'ST Corral del Cuervo.  
La futura ST Alcalatén se situarà en les parcel·les 64, 87, 88, 89, del polígon 19 del terme municipal de l'Alcora, província de Castelló. I ocuparà una superfície d'uns 5.197 m². Aquestes actuacions queden descrites en el projecte inclòs en l'expedient ATASCT/2018/47/12.  
Pel que fa al disseny adoptat, el projecte planteja una subestació transformadora en intempèrie en 132 kV amb equips compactes del tipus híbrid (HIS) dotats d'una envolupant metàl·lica, aïllat en el seu interior amb gas SF6, el qual conté en l'interior l'interruptor, el seccionador i els transformadors d'intensitat, i això redueix el nombre d'elements elèctrics a muntar i, per tant, l'impacte visual.  
L'ST comptarà amb tres transformadors de potència (T-1), (T-2) (T-3) de 40 MVA, d'instal·lació en exterior, aïllats en oli mineral, amb relació de transformació 132/20 kV.  
El sistema de 132 kV de l'ST disposarà d'una configuració de simple barra amb 3 posicions de línia tipus HIS d'intempèrie amb interruptor, 3 de transformador de tipus intempèrie, 2 posicions de partició de barres i 3 posicions de mesura convencionals d'intempèrie, instal·lades en els extrems dels embarrats principals.  
El sistema de 20 kV presentarà una configuració de simple barra partida que s'alimentarà dels transformadors 132/20 kV (T-1, T-2 i T-3). Estarà formada per sis (6) mòduls de cel·les normalitzades d'execució metàl·lica per a interior. Es realitzaran 6 edificis diàfans de formigó per a albergar les cel·les, amb una superfície de 18.3 m² per als mòduls 1, 3 i 5 i de 15.44 m² per als mòduls 2, 4 i 6.  
Es realitzarà un edifici de 70.8 m² de tipus prefabricat de formigó, en una sola planta, i comptarà amb sales per a control i comunicacions. Es preveu la instal·lació de dos transformadors trifàsics d'aïllament sec 250 kVA.  
La línia d'alimentació de l'ST Alcalatén queda descrita en el projecte inclòs en l'expedient ATLINE/2018/143/12. La línia elèctrica en projecte (de 7.512 m de longitud) connecta l'ST Corral del Cuervo amb l'ST Alcalatén a 132 kV. En previsió que les obres d'ampliació de l'ST Corral del Cuervo patisquen modificacions o retards, i davant la necessitat d'energitzar la nova ST Alcalatén, es projecta una derivació provisional des del circuit a 132 kV Sant Joan de Moró per a energitzar un dels circuits que connectarà amb l'ST Alcalatén. Aquesta connexió es realitzarà mitjançant una obertura destensada de 51 metres entre el nou suport sup. 2 i el suport existent sup. 43 de la línia a 132 kV la Plana-Sant Joan de Moró.  
L'eixida de l'ST Corral del Cuervo es realitza des del pòrtic de la subestació: mitjançant un tram aeri de 264 m fins al suport 2 (circuit 1); i mitjançant un tram subterrani de 144 m fins al suport 1.bis, i un tram en aeri de 230 m fins al suport 2 (circuit 2). A partir del suport 2, la línia va en doble circuit (6.874 m) fins a l'ST Alcalatén. El tram aeri consta de 29 suports de gelosia metàl·lica i secció quadrada, configurats amb perfils angulars i xapes fabricats en acer laminat. Té doble circuit, amb conductor d'alumini-acer tipus 242- AL1/39 i capacitat de transport màxima a l'hivern de 191 MVA per circuit, i a l'estiu, de 170 MVA per circuit. La línia porta dos cables de terra, un d'acer galvanitzat recobert d'alumini i un altre d'acer galvanitzat, amb fibra òptica incorporada del tipus OPGW. Per a impedir l'escalada dels suports freqüentats, s'instal·laran antiescalaments fins a una altura de 2,5 metres. S'instal·laran proteccions per a l'avifauna mitjançant salvaocells. La fonamentació dels suports es farà en formigó.  
  
L'obra civil de la línia inclourà l'excavació dels clots i les rases per a les fonamentacions, incloent-hi el transport, mitjans auxiliars i retirada de terra sobrant; l'abocament del formigó, armament i hissada de suport, muntatge i estesa de cables. L'obra civil per a l'execució de la subestació comprendrà els treballs d'esplanació, excavació i realització de fonamentacions i de la bancada de transformador, xarxa de drenatge, rases i canalitzacions per a cables de control i clos de tancament. S'estima un termini d'execució de 6 mesos per a la línia i de 22 mesos per a la subestació.  
  
Tramitació administrativa  
En data 18 de novembre de 2020, el Servei Territorial d'Indústria i Energia de Castelló (òrgan substantiu), va donar trasllat a aquest òrgan ambiental de la sol·licitud d'avaluació d'impacte ambiental ordinària del projecte promogut per i-DE Redes Eléctricas Inteligentes, SAU, amb referència ATLINE/2018/143/12, denominat «Línia elèctrica de 132 kV doble circuit, ST Corral del Cuervo-ST Alcalatén» i amb referència ATASCT/2018/47/12, projecte denominat «Nova subestació transformadora de 132/20 kV ST Alcalatén», i va adjuntar-hi la documentació següent:  
- Sol·licitud del promotor per a l'avaluació d'impacte ambiental (EIA).  
- Documentació tècnica: projecte.  
- Estudi d'impacte ambiental.  
- Document de síntesi de l'EIA.  
- Informes rebuts durant la fase d'informació pública i consultes.  
  
D'acord amb el certificat remés, l'òrgan substantiu va realitzar la informació pública de l'expedient mitjançant un anunci dels esmentats projectes en les dates següents:  
- Línia elèctrica, expedient ATLINE/2018/143/12, en el BOP de data 6 d'agost de 2019, en el DOGV de data 8 d'agost de 2019, en premsa el 3 d'agost de 2019 i al tauler d'anuncis de l'Ajuntament d'Onda el 17 de juliol de 2019, i al de l'Ajuntament de l'Alcora, l'11 de juliol de 2019.  
- Subestació Alcalatén, expedient ATASCT/2018/47/12, en el BOP de data 20 de setembre de 2019, en el DOGV de data 8 d'agost de 2019, en premsa el 28 d'agost de 2019 i al tauler d'anuncis de l'Ajuntament de l'Alcora, el 22 d'agost de 2019.  
- En data 3 de desembre de 2019 s'aporta un annex al projecte amb modificació del traçat inicial de la línia amb motiu de complir les distàncies horitzontals mínimes a les vies pecuàries, es torna a sotmetre a informació pública, exclusivament, la relació de béns i drets afectats, en el BOP de data 2 de maig de 2020, en el DOGV de data 15 de juny de 2020, en premsa el 22 de juny de 2020 i al tauler d'anuncis de l'Ajuntament de l'Alcora el 3 de juny de 2020.  
Segons un ofici de l'òrgan substantiu, durant la informació pública del projecte no es van presentar al·legacions de caràcter ambiental.  
En relació amb l'expedient ATLINE/2018/143/12, l'òrgan substantiu remet en data 23 de març de 2021 els informes següents:  
- L'Ajuntament d'Onda emet un informe de data 19 de juliol de 2019. Indica que les obres i l'estudi d'impacte ambiental que es descriuen en els projectes per als quals se sol·licita informació urbanística s'ajusten a la normativa del Pla general d'ordenació urbana.  
- La Confederació Hidrogràfica del Xúquer emet un informe en data 5 d'agost de 2019. Indica que el projecte haurà de tindre en compte els factors següents: haurà de reposar la servitud de pas de l'aigua de manera que complisca l'RD 1/2001, de 20 de juliol, garantint la inexistència de risc d'embassada o inundació en zones pròximes a les obres. S'haurà de reduir la plataforma de treball i accessos afectant únicament el terreny estrictament necessari. Quant a la hidrogeologia, a l'efecte de considerar els possibles impactes sobre aigües subterrànies, s'estudiaran la localització d'aqüífers, qualitat d'aigües i inventari d'abocaments, evolució estacional dels nivells freàtics i determinació de fluxos subterranis.  
- La Confederació Hidrográfica del Xúquer emet un informe en data 9 de març de 2020, d'autorització del projecte d'execució de línia elèctrica, que creua els llits públics rambla de la Vídua i barranc de Malvestif i ocupa zona de policia de la rambla de la Vídua. Està subjecta l'autorització al compliment de les condicions descrites en l'informe.  
  
- La Direcció General de Cultura i Patrimoni, en data 29 de novembre de 2019, emet un informe de caràcter favorable als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià per al projecte de línia elèctrica ST-Corral del Cuervo-ST Alcalatén; en aquest es ratifica amb caràcter general l'informe emés per al projecte de l'ST Alcalatén.  
- Informe, emés pel Servei de Vida Silvestre, de data 2 d'agost de 2019. Indica que no hi ha afecció a Xarxa Natura i no es requereix emetre la valoració preliminar de repercussions en no trobar-se dins de l'àmbit territorial del Decret 60/201, de 5 d'abril, del Consell. Pel que fa a l'afecció a espècies dels catàlegs de fauna i flora amenaçada de la Comunitat Valenciana, indica que no hi ha afeccions segons les seues competències, i estableix com a condicionant que els suports de les línies hauran de complir la normativa establida en el Reial decret 1432/2008 per trobar-se la instal·lació en zona de protecció a avifauna per línies elèctriques.  
- El Servei de Gestió d'Espais Naturals Protegits va remetre un informe del director del Parc Natural Serra d'Espadà de data 23 d'agost de 2019, en el qual s'indica que l'actuació no tindrà efectes apreciables a distància sobre la Xarxa Natura 2000. Després de consultar amb el Banc de Dades de Biodiversitat de la Comunitat Valenciana no es considera probable que l'actuació tinga incidència apreciable sobre espècies o hàbitats amenaçats, per la qual cosa no s'observa inconvenient per a la seua execució. Respecte a les afeccions de la línia al Pla d'ordenació de recursos naturals (PORN) es considera compatible sempre que les actuacions s'ajusten als condicionants descrits en l'informe.  
- Informe emés per la Direcció Territorial de Medi Ambient de Castelló en data 9 de gener de 2020 (després de la modificació del traçat inicial de la línia per complir els condicionants imposats per l'anterior informe de 17.08.2019). Indica que la línia travessa les vies pecuàries carrerada de les Forques, camí ramader núm. 4, camí ramader núm. 1, camí ramader núm. 2, camí ramader núm. 5, carrerada núm. 9 i canyada reial núm. 2, sense que hi haja afecció a aquestes. També s'indica que el primer tram de la línia a partir de l'ST Corral del Cuervo va per l'espai protegit regulat pel Decret 218/1997, de 30 de juliol, del Govern Valencià, pel qual s'aprova el Pla d'ordenació dels recursos naturals de la Serra d'Espadà. L'ordenació establida en aquest decret qualifica aquesta zona com a àrea d'influència antròpica.  
- La Direcció General de Salut Pública emet un informe en data 12 d'agost de 2019, en el qual s'indica que, amb la finalitat de previndre riscos d'origen ambiental que pogueren tindre efectes sobre la salut de la població, s'haurà de tindre informació de la població que puga resultar afectada pel projecte, determinar distàncies a les àrees d'influència, grandària i vulnerabilitat de la població afectada, i els nivells de risc.  
  
S'haurà de tindre en compte el compliment de la normativa sectorial sobre protecció contra la contaminació acústica, la de qualitat de l'aire i protecció de l'atmosfera, així com la relativa a línies elèctriques d'alta tensió. Si bé no s'estima en la documentació tècnica presentada que les emissions magnètiques puguen afectar la població, s'haurà de vetlar per protegir la població, sobretot la més vulnerable.  
- L'òrgan substantiu, en data 14 de setembre de 2021, va donar trasllat d'informe del risc d'inundació de la línia, emés pel Servei d'Ordenació del Territori en data 6 de setembre de 2021. Indica que l'àmbit de l'actuació té afecció de nivell 6 i geomorfològica, estant les posicions dels suports de la nova línia fora de les zones d'afecció. Conclou que es considera compatible la instal·lació amb el compliment dels condicionants imposats.  
En relació amb l'expedient ATASCT/2018/47/12, l'òrgan substantiu remet en data 23 de març de 2021 els informes següents:  
- La Confederació Hidrogràfica del Xúquer emet un informe en data 5 d'agost de 2019. Indica que el projecte haurà de tindre en compte els factors següents: haurà de dotar dels canals de drenatge superficials que siga capaç de captar i conduir les aigües procedents de la pluja o del subsol. S'haurà de disposar d'una xarxa de canonades que canalitzen el drenatge a través d'un col·lector fins a l'exterior de la subestació. Es disposarà de pous de registre per facilitar el manteniment. L'eixida abocarà en un pou drenant, a l'exterior del recinte.  
S'haurà de reduir la plataforma de treball i els accessos i afectar únicament el terreny estrictament necessari. Quant a la hidrogeologia, a l'efecte de considerar els possibles impactes sobre aigües subterrànies, s'estudiaran la localització d'aqüífers, la qualitat d'aigües i inventari d'abocaments, l'evolució estacional dels nivells freàtics i la determinació de fluxos subterranis.  
- La Direcció General de Cultura i Patrimoni, en data 29 de novembre de 2019, emet un informe de caràcter favorable als efectes patrimonials previstos en l'article 11 de la Llei 4/1998, d'11 de juny, del patrimoni cultural valencià, al projecte ST Alcalatén.  
- La Direcció General de Salut Pública emet un informe en data 9 d'agost de 2019, en el qual s'indica que l'EIA haurà de contindre informació relativa a la població que puga resultar afectada pel projecte, determinant distancies, àrea d'influència, grandària i vulnerabilitat de la població. Respecte als camps magnètics derivats de la instal·lació es preveu que siguen molt inferiors als establits en l'RD 1066/2001. No obstant això, s'indica que s'haurà de vetlar per protegir la població i garantir una mínima exposició a camps electromagnètics de baixa freqüència.  
- El Servei Territorial de Medi Ambient de Castelló emet un informe, a petició de l'Ajuntament de l'Alcora, de data 30 de juliol de 2019, en el qual s'informa que no hi ha afecció del projecte de l'ST a terrenys forestals PATFOR i l'activitat es considera compatible amb el medi forestal.  
  
Consideracions ambientals  
L'estudi d'impacte ambiental (EIA) aborda dues actuacions: la nova ST Alcalatén i la línia de doble circuit de 132 kV entre l'ST-Corral del Cuervo, descrites en els expedients ATASCT/2018/47/12 i ATLINE/2018/142/12, respectivament.  
L'àrea d'estudi s'estén sobre una superfície aproximada de 1.720 ha en el quadrant centre-sud de la província de Castelló, incloent-hi els municipis de l'Alcora i Onda. Quasi tot l'àmbit de l'actuació es troba a l'Alcora, pertanyent a la comarca de l'Alcalatén.  
  
La zona és de relleu ondulat, amb algunes xicotetes elevacions muntanyenques en els terços nord i sud. En general, es tracta d'un terreny de suaus pendents, que baixen d'oest a est, cap a l'embassament de Maria Cristina. Només en les serres de la Selleta (al nord) i la Pedrosa (al sud) el relleu es fa més accidentat.  
Des del punt de vista hidrològic, s'emmarca en la conca del riu Millars, més concretament en la del seu afluent, la rambla de la Vídua, amb una important conca vessant regulada per l'embassament de Maria Cristina.  
La zona està dominada per cultius arboris, tant de regadiu (cítrics), com de secà, olivera, ametler i garrofera. Les taques de vegetació natural tenen el seu millor desenvolupament en els relleus, així com en l'entorn dels llits principals, els seus vessants i les àrees de cultius abandonats en zones més planes. Les comunitats faunístiques són rellevants en l'entorn d'aquestes zones de vegetació natural.  
La xarxa de comunicacions no és molt densa i destaquen la carretera CV-21 que el recorre de nord a sud i les carreteres CV-16 i CV-190 en l'extrem nord.  
En la documentació tècnica aportada s'han plantejat dues alternatives de localització per a la implantació de l'ST, la primera se situa en una zona industrial al sud-est de la població de l'Alcora, i la segona a l'est del nucli de població. La segona opció es descarta per suposar major impacte visual i major dificultat en l'accés de línies, en trobar-se pròxima a nombroses construccions i carreteres.  
L'alternativa seleccionada engloba parcel·les agrícoles antropitzades situades a la meitat de la zona industrial, en la perifèria del nucli urbà de l'Alcora. Té fàcil accés des de la carretera C-232 i des de la CV-190 i l'avinguda de Castelló, i es troba a una distància aproximada d'1 km del nucli urbà de l'Alcora, si bé els habitatges més pròxims estan a uns 600 m.  
D'acord amb la informació cartogràfica que consta en la IDEV, les parcel·les proposades per a la instal·lació de l'ST se situen en una zona plana, fora de zones de risc d'inundació. No estan situades en l'àmbit de cap espai natural protegit, Xarxa Natura 2000, ni afecta vies pecuàries, no s'observa afecció a espècies de flora amenaçada de la Comunitat Valenciana.  
Pel que fa a la línia elèctrica, s'han plantejat tres corredors que van de nord a sud, denominats central, oest i est. Els tres comparteixen part del traçat i es realitzen aprofitant al màxim la xarxa de camins existents i tenint en compte els condicionaments produïts per les zones amb habitatges, altres línies i infraestructures existents, i futurs projectes i desenvolupaments urbans i industrials.  
Totes tenen afeccions ambientals similars i creuen diferents zones de pinar i parcel·les majoritàriament agràries. En l'àmbit analitzat, s'observa que la zona més pròxima a l'ST de Corral del Cuervo ocupa una zona d'amortització d'impactes del PORN Serra d'Espadà, que ocupa zona d'influència antròpica en la qual l'actuació és compatible tal com s'indica en els informes obtinguts. L'opció oest és la que més s'acosta a la ZEPA Serra d'Espadà i passa a 300 m d'aquesta; totes travessen vies pecuàries en el seu camí cap al nord. La solució adoptada és l'alternativa central amb el tram final de l'alternativa oest. Aquesta combinació dona com a resultat la línia de menor afecció ambiental i de menor recorregut, de les proposades.  
La línia seleccionada realitza l'encreuament dels barrancs rambla de la Vídua i barranc de Malvestif i ocupa zona de policia de la rambla de la Vídua, per la qual cosa el promotor va sol·licitar la corresponent autorització i la va obtindre en data 9 de març de 2020, quedant subjecta l'autorització al compliment de les condicions descrites en l'informe. En el seu traçat travessa les vies pecuàries carrerada de les Forques, camí ramader núm. 4, camí ramader núm. 1, camí ramader núm. 2, camí ramader núm. 5; carrerada núm. 9 i canyada reial núm. 2, sense que hi haja afecció a aquestes.  
Per a l'execució del projecte, caldrà el desbrossament dels 5.920 m² de superfície, 235 m³ d'excavació i 3.050 m³ de rebliment, aquest es farà amb terra en el cas de l'ST Alcalatén, per a aconseguir la cota d'esplanació +233 m.  
L'ocupació permanent associada a la línia serà d'uns 2.465 m² corresponent als 29 suports i els sistemes de posada a terra.  
El volum d'excavació serà de 427 m³ per als 29 suports i de 173 m³ per a la rasa de la línia, sent el volum de rebliment de formigonada pràcticament el mateix.  
Per a l'execució dels treballs es requerirà l'obertura d'accessos provisionals per a entrada o eixida de maquinària, zones d'apilament de materials i rasa, es prioritzarà l'accés per camins existents per a causar la menor afecció al medi. L'ocupació temporal s'estima en uns 36.800 m².  
La línia va per algunes zones de pi i matoll. Amb la finalitat de disminuir al màxim la tala i poda innecessàries, el projecte estableix que la zona afectada per la servitud de la instal·lació de la línia elèctrica resultarà modificada d'acord amb el perfil i les necessitats mínimes obligatòries del manteniment de la instal·lació, evitant així desforestacions més grans.  
Durant les obres de l'ST, poden generar-se molèsties en l'entorn derivades de l'accés i el moviment de maquinària i equips, sobretot als treballadors de la zona industrial i els habitants pròxims. Si bé la proximitat a la carretera C-232 permetrà un fàcil accés d'aquests mitjans a la parcel·la i limitarà l'afecció a tercers.  
Pel que fa a la línia, l'afecció serà més gran en les zones en què hi haja major proximitat a zones edificades, com a mesura per a minimitzar aquesta afecció es donarà prioritat en la circulació als veïns de la zona.  
L'EIA incorpora mesures preventives durant la fase d'obres, encaminades a reduir l'afecció a l'atmosfera, com ara disminuir la pols en suspensió, realitzant el reg de camins i apilaments de terres; cobrir les tremuges dels camions amb lones durant la retirada de terres, i reduir la velocitat de circulació, així com reduir en el transport de materials. Es vetlarà per minimitzar la generació de pols que puga danyar a la vegetació circumdant a les obres.  
Pel que fa a l'increment del soroll ambiental, es mantindrà el control del correcte funcionament de la maquinària i els equips d'obra, així com dels horaris de treball establits, que en cap cas seran nocturns.  
  
Per a minimitzar el risc d'incendi s'ha previst que la maquinària a utilitzar no tindrà quantitats significatives de fluids combustibles que puguen suposar un risc d'incendi més gran, i es disposarà d'extintors portàtils degudament senyalitzats. No obstant això, per desenvolupar-se l'actuació en terrenys forestals s'haurà de seguir el que es preveu en el Decret 7/2004, de 23 de gener, que estableix el plec de normes de seguretat en prevenció d'incendis forestals.  
Pel que fa a les possibles afeccions del projecte al sòl i les aigües subterrànies, la major part de l'àmbit ocupat per l'actuació es troba qualificat com de vulnerabilitat baixa d'aqüífers, i hi ha zones de vulnerabilitat mitjana, localitzades fonamentalment sobre els relleus de la zona meridional, corresponent a la zona de la serra de la Pedrosa, afectant alguns suports de la línia. Es prendran una sèrie de mesures preventives, com ara minimitzar les zones d'apilament, gestionar els residus d'obra per empreses autoritzades o no realitzar manteniments de maquinària en les zones d'obra, eliminant qualsevol abocament accidental i retirant els possibles aterraments que puguen obstaculitzar el flux natural de les aigües superficials.  
El projecte incorpora el preceptiu estudi de gestió de residus de construcció i demolició, en el qual es descriu com en el moment de la finalitzció de les obres s'efectuarà la neteja general de la zona, i es gestionaran segons la normativa tots els residus i materials excedents o sobrants, i es restauraran o condicionaran totes les infraestructures de l'entorn danyades a conseqüència de les obres: accessos, infraestructures, cunetes, etc.  
L'ST comporta la instal·lació d'equips amb aïllament en gas SF6. L'EIA indica que els treballs a realitzar amb aquests equips serà dut a terme per personal qualificat, que adoptarà les mesures de precaució usuals en aquest tipus d'operacions d'acord amb la normativa vigent, en concret el Reial decret 115/2017, de 17 de febrer, que regula la comercialització i manipulació de gasos fluorats i equips basats en aquests, així com la certificació dels professionals que els utilitzen, i pel qual s'estableixen els requisits tècnics de les instal·lacions que desenvolupen activitats que emeten gasos fluorats.  
Respecte a la potencial afecció sobre el patrimoni cultural, s'han obtingut informes favorables als efectes patrimonials de l'òrgan competent en la matèria de data 11 de febrer de 2019 per a l'ST Alcalatén i de data 29 de novembre de 2019, per a la línia elèctrica ST Alcalatén-ST Corral del Cuervo. En tot cas, si durant l'execució de les obres es trobaren restes paleontològiques, arqueològiques o etnogràfiques, el promotor haurà de comunicar el fet a la Conselleria de Cultura de manera immediata i adoptar les mesures pertinents per a la seua protecció i conservació, de conformitat amb allò previst en els articles 63 i 65 de la Llei 4/1998, d'11 de juny, del patrimoni cultural.  
  
L'afecció a la fauna tindrà lloc sobretot en la fase d'obres i produirà un desplaçament cap a zones pròximes. Quant a les espècies de fauna protegida, s'observa la presència d'àguila cuabarrada, i les zones de nidificació estan prou allunyades (els nius més pròxims s'observen a 4.000 m de distància), si bé coincideix amb les àrees d'alimentació i espai vital. S'estableixen mesures preventives en l'EIA com ara la instal·lació de salvaocells com a protecció a l'avifauna.  
  
Respecte a la flora protegida, s'observa en l'àrea d'estudi campaneta valenciana i cuadradillo mallorquí. L'afecció a les espècies de flora esmentades no és previsible ja que se situen prou allunyades i, en tot cas, l'afecció a la vegetació natural pel projecte serà puntual.  
  
En fase de funcionament, s'establiran les mesures adequades per a minimitzar els impactes en l'ST, com ara la gestió adequada dels residus de greixatge o els sistemes de seguretat dels transformadors, amb sistemes de contenció de fugues de l'oli dielèctric, des d'on serà extret per a la seua gestió adequada.  
S'ha fet un estudi teòric dels nivells sonors de l'ST que estableix que durant el funcionament es complirà amb els límits establits en la normativa vigent en matèria de contaminació acústica. Quant a les possibles afeccions per risc d'emissions magnètiques s'ha realitzat una anàlisi teòrica de les emissions magnètiques en l'entorn exterior de la subestació elèctrica, considerant un grau de càrrega màxima dels equips. I s'han obtingut valors de l'ordre de 12 µT en la vora de la parcel·la de l'ST, inferiors al nivell de 100 µT establits per la normativa europea de referència.  
En fase de funcionament, els impactes més destacables de la línia elèctrica a tindre en compte sobre la fauna seran els referents a l'electrocució i col·lisió; com a mesures preventives seran aplicables les establides en el Reial decret 1432/2008, de 29 d'agost.  
Pel que fa a l'impacte produït per camps magnètics i camps elèctrics derivats de l'execució del projecte, s'especifica que durant la fase de funcionament en la línia elèctrica es generaran camps elèctrics i magnètics a conseqüència del pas del corrent, si bé, no s'esperen valors significatius en les proximitats del traçat.  
  
Les afeccions al paisatge es produiran majoritàriament en la fase d'obres, per l'acumulació de materials en les zones d'apilament, i la maquinària, i cessaran en finalitzar les obres. En fase d'explotació, l'entorn industrialitzat, les construccions i les infraestructures, en les quals se situa l'ST minimitzen l'impacte visual. La línia tindrà major impacte, si bé resultarà reduïda la seua visibilitat en determinades zones, oculta en part pel relleu i la vegetació circumdant.  
El programa de vigilància ambiental inclou tasques de vigilància durant les obres d'execució del projecte i el seguiment durant el funcionament de la instal·lació per comprovar l'eficàcia de les mesures preventives i correctores incorporades al projecte i detectar qualsevol impacte no previst. Es preveu l'elaboració d'informes periòdics on es reflectiran les actuacions realitzades i qualsevol incidència detectada.  
  
  
Consideracions jurídiques  
Les instal·lacions per a transport i distribució d'energia elèctrica estan subjectes a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I grup 2 g) del Decret 32/2006, del Consell, pel qual es modifica el Decret 162/1990, de 15 d'octubre, del Consell de la Generalitat, pel qual es va aprovar el Reglament per a l'execució de la Llei 2/1989, de 3 de març, de la Generalitat Valenciana.  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general del Canvi Climàtic i Qualitat Ambiental, fent ús de les atribucions que tinc, resolc:  
  
  
Primer  
Estimar acceptable, només als efectes ambientals i sense perjudici de l'obtenció prèvia de les autoritzacions sectorials que li siguen aplicables, el projecte de l'ST Alcalatén 132/20 kV i la línia de 132 kV DC ST Corral el Cuervo-ST Alcalatén, promogut per i-DE Redes Eléctricas Inteligentes, SAU, a l'Alcora i Onda (Castelló), sempre que aquests es desenvolupen d'acord amb el que s'estableix en l'estudi d'impacte ambiental, el projecte tècnic i tota altra documentació que es troba en l'expedient, i de conformitat amb les condicions següents:  
  
- Resulten aplicables les previsions del Decret 7/2004, de 23 de gener, que estableix el plec de normes de seguretat en prevenció d'incendis forestals durant l'execució de les obres i tasques de manteniment, atesa la presència de terreny forestal.  
- Per trobar-se part del traçat de la línia en terrenys forestals seran aplicables les previsions del Decret 150/2010, de 24 de setembre, del Consell, pel qual es modifica el Reglament de la Llei 3/1993, de 9 de desembre, de la Generalitat, forestal de la Comunitat Valenciana, i s'aprova la instrucció tècnica IT-MVLAT per al tractament de la vegetació en la zona de protecció de les línies elèctriques aèries d'alta tensió amb conductors nus al seu pas per terrenys forestals.  
  
- El disseny de la línia haurà de complir les prescripcions establides en el Reial decret 1432/2008, de 29 d'agost, pel qual s'estableixen les mesures per a la protecció de l'avifauna contra la col·lisió i electrocució en línies elèctriques d'alta tensió.  
- Les accions incloses en el programa de vigilància i seguiment ambiental hauran de documentar-se, a l'efecte d'acreditar l'adopció i execució de les mesures preventives i correctores proposades i la comprovació de la seua eficàcia. La documentació estarà a la disposició de les autoritats competents.  
- En els termes previstos en l'article 43 de la Llei 21/2013, de 9 de desembre, la present declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
De conformitat mb el que es preveu en l'article 41 de la Llei 21/2013, de 9 de desembre:  
a) Ordenar la publicació de la present declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 5 de juliol de 2022.- El director general de Qualitat i Educació Ambiental: Joan Piquer Huerga.»